Diari Oficial de la Generalitat Valenciana


Sumari del DOGV 9801, del 04-03-2024 (2024/1698)

RESOLUCIÓ de 21 de febrer de 2024, de la Direcció General de Formació Professional, sobre la designació o elecció dels vocals del Ple del Consell Social dels Centres Integrats Públics de Formació Professional a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9801

Data del DOGV
:   04-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1698


Data del document
:   21-02-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Universitats i Ocupació
    * formació professional

RESOLUCIÓ de 21 de febrer de 2024, de la Direcció General de Formació Professional, sobre la designació o elecció dels vocals del Ple del Consell Social dels Centres Integrats Públics de Formació Professional a la Comunitat Valenciana. [2024/1698]  
El Consell Social és l'òrgan col·legiat de participació de la societat en els centres integrats de Formació Professional, segons establix el Reial decret 1558/2005, de 23 de desembre, pel qual es regulen els requisits bàsics dels centres integrats de Formació Professional (BOE 312, 30.12.2005).  
El Decret 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana (DOGV 9241, 23.12.2021), establix, en l'article 12, la definició del Consell Social com a òrgan col·legiat de participació dels centres integrats, així com la seua composició i les seues funcions.  
L'Orde 1/2010, de 14 d'abril, de les conselleries d'Economia, Hisenda i Ocupació i d'Educació, per la qual es regulen els consells socials dels centres integrats públics i privats concertats de Formació Professional en la Comunitat Valenciana (DOGV 6253, 26.04.2010), indica que, excepte en el cas del/de la director/a i l'administrador/a, es designaran i/o triaran, segons els casos, els vocals titulars amb dret de vot, així com els reserves, del Ple del Consell Social de cadascun dels centres integrats de Formació Professional de la Comunitat Valenciana.  
  
Igualment, l'article 7.1 de l'Orde anterior establix que el mandat dels vocals del Ple del Consell Social tindrà una duració de quatre anys, i l'article 10.2 assenyala que els vocals el mandat dels quals ha finalitzat s'entendran automàticament prorrogats en les seues funcions fins que produïsca efecte el nomenament dels nous vocals.  
Per estos motius, es dicta la present resolució per a procedir a la designació i/o elecció dels membres del Ple dels consells socials.  
  
En virtut d'això, després de l'informe del Consell Valencià de Formació Professional i en exercici de les competències conferides per l'article 6 de l'Orde 1/2010, de 14 d'abril, i per l'article 12 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació (DOGV 9661, 14.08.2023), resolc:  
  
Primer. Designació dels representants de la Generalitat  
Dels quatre representants de la Generalitat, un correspon al director del centre, que assumirà la Presidència del Consell Social.  
Els tres restants seran designats per la Conselleria d'Educació, Universitats i Ocupació en el termini de trenta dies hàbils comptats a partir de l'endemà de la publicació d'esta resolució en el Diari Oficial de la Generalitat Valenciana.  
  
Segon. Elecció dels representants pel claustre de professorat  
  
1. Les eleccions per a l'elecció dels quatre representants del Consell Escolar triats pel claustre de professorat se celebraran en el termini d'un mes a comptar de l'endemà de la publicació d'esta resolució en el DOGV.  
2. Amb caràcter previ a la celebració de les eleccions, el director o la directora convocarà un claustre extraordinari en el qual, com a únic punt de l'orde del dia, figurarà la informació relativa al Consell Social, les seues funcions, funcionament i elecció/selecció dels seus membres.  
  
3. En el termini de deu dies hàbils a comptar de l'endemà de la publicació de la present resolució, es constituirà en cada centre una junta electoral composta pel director o directora del centre, que serà el seu president o presidenta, un representant del professorat i un representant del personal d'administració i servicis, triats per sorteig públic d'entre els que no presenten la seua candidatura, així com els corresponents suplents; en el cas que algun membre de la Junta Electoral presente la seua candidatura, cessarà en aquella i serà substituït pel vocal suplent corresponent al seu sector.  
4. La Junta Electoral obrirà un termini de deu dies hàbils per a l'admissió de les candidatures, posterior a la celebració del claustre informatiu del punt 2 anterior.  
5. Podran votar tots els membres del claustre de professorat, tant si tenen destí definitiu com provisional en el centre.  
6. Hi podran presentar candidatura tots els membres del claustre de professorat i tot el personal d'administració i servicis, tant si tenen destí definitiu com provisional en el centre.  
7. La Junta Electoral elaborarà i publicarà el cens electoral en el tauler d'anuncis amb una antelació mínima de set dies hàbils a la celebració de les eleccions en claustre extraordinari.  
8. Els representants en el Consell Social triats pel claustre de professorat seran elegits mitjançant el vot directe, presencial, secret i no delegable.  
9. A l'efecte del que es disposa en l'apartat anterior, el director o la directora convocarà un claustre de caràcter extraordinari en el qual figurarà l'acte d'elecció de representants com a únic punt d'orde del dia.  
  
10. En la sessió de claustre extraordinari a què es referix l'apartat anterior, el director o la directora llegirà les normes d'esta resolució relatives al procediment d'elecció dels representants del personal en el Consell Social i constituirà la mesa electoral.  
Esta mesa estarà integrada pel director o la directora del CIPFP, que actuarà com a president o presidenta, el professor o la professora de major edat, i el/la de menor edat, que actuarà com a secretari o secretària.  
11. El quòrum necessari per a l'elecció dels representants del centre serà el de la mitat dels components del claustre, tenint en compte que la inassistència haurà de ser justificada. Quan el nombre siga imparell es considerarà que la mitat és el següent nombre enter al que resulte de dividir per dos el nombre de membres del claustre.  
En la convocatòria s'indicarà que, si no hi ha quòrum en la primera sessió, se celebrarà la segona sessió l'endemà, i serà suficient la presència d'un terç dels components del claustre.  
12. Cada docent podrà fer constar en la seua papereta com a màxim tres candidats d'este sector en el Consell Social.  
13. Podran actuar com a supervisors de la votació per a l'elecció dels seus representants els electors avalats per a això amb la firma de deu electors.  
14. Si en la primera votació no és triat el nombre de representants del personal del centre que corresponga, es realitzarà una segona votació en el mateix acte. Si realitzada esta no s'aconseguix l'esmentat nombre, el Ple del Consell Social es constituirà encara que algun dels col·lectius no haja designat o triat a tots o part dels seus representants en este per causes imputables a estos col·lectius.  
  
15. En l'acte electoral, una vegada finalitzada la votació, la mesa electoral corresponent procedirà a l'escrutini dels vots. Efectuat el recompte dels vots, que serà públic, s'estendrà una acta que firmaran tots els components de la mesa i en la qual es faran constar els representants triats, si és el cas, amb indicació del nombre de vots i les observacions que hagen pogut formular els supervisors.  
De l'acta es remetrà una còpia a la direcció territorial d'Educació, Universitats i Ocupació i una altra a la Direcció General de Formació Professional.  
16. En els casos en què es produïsca empat en les votacions, l'elecció es dirimirà per sorteig públic.  
17. En previsió de substitucions futures de les persones candidates proclamades es faran constar en l'acta els noms i cognoms de les quatre persones candidates a vocals titulars que han obtingut més vots i el nombre de vots obtinguts per cadascun d'elles, així com de les quatre persones candidates següents segons el nombre de vots obtinguts que seran considerades vocals reserves de les titulars. Així mateix, es farà constar el lloc i cos de funcionaris o escala laboral a què pertanyen les persones candidates en les actes corresponents.  
18. L'acte de proclamació de les persones candidates elegides es realitzarà per la Junta Electoral del centre, posteriorment a l'escrutini realitzat per la mesa i la recepció de les corresponents actes en el termini màxim de cinc dies hàbils.  
Contra les decisions d'esta junta es podrà interposar un recurs d'alçada davant de la direcció territorial d'Educació, Universitats i Ocupació, les resolucions de la qual posaran fi a la via administrativa.  
Tercer. Designació dels representants dels agents econòmics i socials  
  
1. La designació dels representants i del mateix nombre de reserves de les organitzacions sindicals i empresarials amb presència en el Consell Valencià de la Formació Professional s'efectuarà d'acord amb les regles pròpies de cada organització en el termini de trenta dies hàbils comptats a partir de l'endemà de la publicació d'esta resolució en el DOGV.  
2. Esta designació serà comunicada a la Direcció General de Formació Professional.  
3. Qualsevol proposta de canvi dels titulars ja nomenats o dels reserves designats serà igualment comunicada a la Direcció General de Formació Professional, sense que siga possible la substitució o suplència dels vocals titulars amb nomenament vigent en reunions o sessions del Ple o de les comissions del Consell Social, sense perjuí de les delegacions de vot que, si és el cas, puguen realitzar.  
  
Quart. Concurrència de designació/elecció  
En el cas de concurrència de designació/elecció en una mateixa persona per diversos sectors representats en el Consell Social, la persona interessada haurà d'optar per l'exercici d'un dels dos llocs.  
  
Quint. Data de nomenament dels vocals  
1. Seran nomenats els vocals designats i/o triats del Consell Social per una resolució de la Direcció General de Formació Professional, en el termini de tres mesos des de la publicació de la present resolució.  
  
2. Estos nomenaments es comunicaran al Consell Valencià de la Formació Professional en el mes següent al del nomenament.  
  
Contra la present resolució, que no posa fi a la via administrativa, es podrà interposar un recurs d'alçada en el termini d'un mes a comptar de l'endemà de la publicació en el Diari Oficial de la Generalitat Valenciana davant de la Secretaria Autonòmica d'Educació, de conformitat amb el que es disposa en els articles 114 i 115 de la Llei 39/2015, d'1 d'octubre, del procediment administratiu comú de les administracions públiques.  
  
València, 21 de febrer de 2024.- La directora general de Personal Docent: Sonia Amelia Sancho de Vicente.